**Latgales tūrisma konferences**

**„Kvalitāte Latgales tūrismā – svarīgs faktors konkurētspējīga galamērķa attīstībā”**

**REZOLŪCIJA**

Rezolūcija pieņemta 2015.gada 26.novembrī, Rēzeknē

Latgale ir kļuvusi par vienu no iecienītākajiem tūrisma galamērķiem Latvijā. Katru gadu Latgalē pieaug tūristu skaits, un tūrisms veido nozīmīgu pienesumu reģiona tautsaimniecībai, kā arī tas ir lielisks impulss jaunu tūrisma produktu veidošanai, uzņēmējdarbības attīstībai un reģiona konkurētspējas paaugstināšanai. Tūrisma nozare visu Latgales pašvaldību attīstības programmās nodefinēta kā viena no specializācijām. Neskatoties uz to, Latgales plānošanas reģionā joprojām nav izstrādāta tūrisma attīstības stratēģija, joprojām nav izmantotas daudzas iespējas attīstīt unikālu, tūristiem pievilcīgu tūrisma produktu, izmantojot ainavisko Latgales dabu, atšķirīgo latgalisko identitāti ar savu valodu, tradīcijām, viesmīlību. Ievērojot to, ka tūrisms ir darbietilpīga industrija, tad tūrisma, kā nevienas citas nozares, attīstība ļoti lielā mērā veicinātu arī nodarbinātības attīstību reģionā. Latgalē ir svarīgi attīstīt ilgtspējīgu tūrismu. Ir nepieciešams nostiprināt tūrisma nozari kā augsta pakalpojuma kvalitātes sektoru (cenas un kvalitātes atbilstība, orientācija uz patērētāju un tā vajadzībām). Tūrisma attīstībā vajadzētu balstīties uz skaidri nospraustiem mērķiem un stratēģisku tūrisma vadīšanu, efektīvu inovatīvu mārketinga instrumentu izmantošanu, kvalitāti, uz profesionalitāti un sadarbību visos līmeņos: sākot ar pašvaldībām, tūrismu speciālistiem, t.sk. Latgales tūrisma asociāciju “Ezerzeme” un tūrisma uzņēmējiem.

Diskusijā par problēmām Latgales tūrisma attīstībā piedalījās ap 200 dalībnieki no visām Latgales pašvaldībām, kā arī no citiem Latvijas reģioniem.

Diskusijas rezultātā konferences dalībnieki nolēma:

1. Balstoties uz esošajiem Latgales tūrisma plānošanas dokumentiem, izstrādāt Latgales plānošanas reģiona tūrisma attīstības stratēģiju, kā vienu no stratēģiskajiem attīstības virzieniem, nodefinējot sadarbības stiprināšanu starp pašvaldībām, tūrisma uzņēmējdarbības speciālistiem, izglītības iestādēm.
2. Skaidri definēt Latgalē tūrisma nozarē iesaistīto institūciju atbildības līmeni, un veicamo uzdevumu loku un sadarbības sistēmu.
3. Izstrādāt Latgales tūrisma mārketinga aktivitāšu rīcības plānu, kas balstīts uz efektīvākajiem pārdošanas instrumentiem: tūrisma portāliem, sociālajiem tīkliem, mobilajām aplikācijām, dalību starptautiskajās tūrisma izstādes augsti prioritāros, prioritāros un perspektīvos tūrisma tirgos, žurnālistu un tūrisma operatoru vizīšu organizēšanu, kopīgu tūrisma mārketinga materiālu izdošanu augsti prioritāro tūrisma tirgu komunikācijas valodās.
4. Veidot pozitīvu Latgales tūrisma tēlu un attīstīt Latgales tūrisma portālu *latgale.travel*, apkopojot konkurētspējīgāko Latgales tūrisma resursu un tūrisma produktu datu bāzi, izveidojot šo portālu par Latgales tūrisma produktu modernu un efektīvu tiešsaistes rezervēšanas un pārdošanas platformu.
5. Īsos termiņos izstrādāt Latgales tūristu mītņu un tūrisma objektu kvalitātes standartus, pamatojoties uz kuriem, tūristu mītnes un tūrisma objekti tiek iekļauti interneta resursos un tūrisma mārketinga izdevumos.
6. Tūrisma plānošanā balstīties uz profesionalitāti un produktīvu sadarbību visos līmeņos (profesionāli tūrisma nozares speciālisti, izprotoša pašvaldību pieeja un finansiālais atbalsts, uzņēmēju aktīva līdzdarbošanās un iesaistīšanās).
7. Veidot uz klientu pieredzējumu un apmierinātību balstītus tūrisma produktus, izceļot unikālās un autentiskās priekšrocības, pamatojoties uz kuriem, mītnes tiek iekļautas mārketinga izdevumos. Veidot viegli saprotamu komunikāciju platformu ar esošajiem un potenciālajiem klientiem, iekļaujot atgriezenisko saiti. Veidot jaunus tūrisma klasterus.
8. Visās tūrisma jomās uzsvaru likt uz kvalitāti: kvalitatīvi, reģionam raksturīgi un konkurētspējīgi tūrisma produkti, kvalitatīva un pieejama tūrisma infrastruktūra, kvalitatīvi un profesionāli tūrisma produktu izstrādātāji un tūrisma informācijas sniedzēji, tūrismu atbalstošās pakalpojumu infrastruktūras attīstība, kvalitatīva komunikācija un informācija.
9. Domāt latgaliski, radoši, darba procesā izmantot elastīgu un individuālu pieeju klientiem.
10. Veidot konstruktīvu dialoga un stiprināt sadarbību ar VAS “Latvijas Valsts ceļi” norādes zīmju un reklāmas izvietošanā pie ceļiem.
11. Palielināt valsts atbalstu Latgales tūrisma nozarei mārketinga jomā un galamērķa popularizēšanai.

Pieņemto Rezolūciju nosūtīt plašsaziņas līdzekļiem, Latgales plānošanas reģionam, Latgales reģiona attīstības aģentūrai, Latgales pašvaldību vadītājiem, tūrisma nozares speciālistiem un tūrisma uzņēmējiem, kā arī Ekonomikas ministrijai, Tūrisma attīstības valsts aģentūrai un no Latgales ievēlētajiem Saeimas deputātiem.